정조 17년
癸丑八月二十二日辰時上御熙政堂大臣備局堂上引見入侍時右承旨李勉兢同副承旨李翼晉假注書洪樂游事變假注書李弘達記注官金良倜承膺祚右議政金憙行司直鄭民始行漢城判尹李文源右參贊洪秀輔兵曹判書鄭好仁行副司直徐有防李秉鼎刑曹判書李得臣行副司直金持默李敬懋訓鍊都正趙心泰行副司直李漢豐行大司成沈煥之行副司直尹行任校理嚴耆持平趙恒鎭以次進伏訖憙曰涼意漸緊聖體若何上曰一樣矣憙曰王大妃殿氣候何如上曰一樣矣憙曰惠慶宮氣候何如上曰一樣矣憙曰此摠戎使鄭民始狀啓也以爲習操旣已停止巡點何以爲之事請令廟堂稟旨分付矣今此停操旣出於除弊之聖念則中軍或首將官之巡點亦不無弊端自各其邑官門聚點之意分付何如上曰依爲之出擧條文源曰南漢合操停止之年別遣中軍或首將官巡點各邑曾有定式而今秋合操停止之命寔出於爲民除弊之聖意則巡點時貽弊亦自不少依近例竝停止至於官門聚點一節令各着意擧行軍伍點閱器械修葺等事勿以停止而一毫放忽俾有實效之意所管各邑嚴飭分付似合事宜故敢此仰達下詢大臣處之何如上曰大臣之意何如憙曰此意嚴飭各邑則似有實效矣上曰依爲之出擧條憙曰卽見京畿監司鄭昌順所啓以爲江華喬桐勢同唇齒今當喬桐接濟之時江華附近喬桐之面限千石移劃喬桐爲辭而有令廟堂稟處之命矣江華以保障重地年來穀簿漸就枵然而今年該府餉穀七千石已自戶曹推移取用今又限千石移劃於喬桐則枵然之中益復枵然誠爲可悶本道沿海邑中參量穀簿從便移轉之意分付該道臣何如上曰依爲之出擧條好仁曰臣於待罪沁府之日冒控淺見修啓以聞而廟議靳許愚衷耿結今因言端敢此仰達矣南城北漢何莫非保障而列聖朝以來視江都爲保障者不啻南北兩城而已旣設內司與內帑庫日用什物軍裝器械無不備儲又設別庫鹽醬魚鹽凡係饌品亦皆儲置又設四宮俾便資用而逮我先朝置毓祥宮聖上御極建奎章閣前聖後聖之宏圖遠謨若是深長行宮凡需大小畢具而惟其穀簿之耗縮最是目下之大患年例還分外留庫之數只是七千餘包而還分耗條則盡歸於支放留庫實數則有縮而無添一遇災荒或有停退賙賑之擧則所謂留庫勢將無餘萬餘戶大州留庫之數不滿萬石雖在尋常州府固不當若是零星況此保障重地緩急可恃宮府設置事體自別者乎今雖欲預講綢繆之策劃給峙積之資而以今國計經費似難輕易容議故臣之向來啓稟諸條特不過就其年例應捧之中略加變通經營十數年則庶可以漸次儲積終有實效矣畿邑移轉耗條之散在列邑者多不過百包少或爲數十包在畿邑則零零散置而無所關緊在沁府則歲歲都聚而甚有裨益當初移轉旣以十年爲限準限之期當在再明年今若更退二十年逐年加錄則畢竟穀簿之漸增可謂歲計而有餘而覆啓勿施殊極可惜今若更加斟量依臣狀請施行則卽此一款已足爲從便生穀之道矣至於兩南別會耗及嶺南軍作米合一千三百石則庚辰丙午兩年自朝家劃付添餉寔出於軫念保障之盛意也當其分屬移納之初所當以本色輸送如或不然亦宜價本之相當而今者兩南之折價每石爲二兩本府之貿入每石爲四兩自初至今已成前例朝家劃給之數自是一千三百石而沁府貿入之穀僅爲六百五十石以是之故所謂貿米盡歸應下猶爲不足以此添餉初無可論事之無義莫甚於此若以本色運來則海路之轉輸漕船之添載豈曰無些少難便之端而本府處在漕船往來之咽喉雖以泰安之添餉米羅州之其人米言之亦皆年年添載歷路順卸其例已久今此本米添付漕路之弊比諸行都儲蓄之利其爲得失大小不但較然不煩朝家之別般劃給只將年例應捧之條或爲差退年限或爲責納本色者揆以事勢少無妨礙區區一得之見前已槪陳而生穀添餉之策若欲及今講究則臣之今日筵奏卽是狀啓中已陳者也下詢廟堂更加參互以爲從長稟處之地何如上曰依爲之出擧條民始曰北漢之設置管城將蓋欲句檢其軍餉而査考昨冬該所還案則停退條已多不善擧行而今春還分時反秩者爲五百餘石還穀法意京外無異反秩之罪自有其律此而置之無以懲後前管城將朴瑬令該府拿問處之何如上曰依爲之出擧條民始曰本廳中軍申㬚老病前頭留營時亦難擧行改差何如上曰依爲之出擧條文源曰典牲署犧牲糟糠價例於部內每戶每朔若干分錢式收斂而該署一年推用不過爲二百五六十兩則戶收些略似不至於爲弊而大戶擧皆頉免部屬亦緣爲奸其所侵徵者無非至殘雖是分錢之斂實多可矜之端臣意則本署犧牲太外受時雜費條餘剩本非公用此中除出二百餘兩以此需用戶斂一款永爲革罷則亦可爲爲小民除弊之道而至於司畜署糟糠價一年收用只不過百餘兩云此則戶曹所管自該曹略加推移變通則五部收斂可以盡革矣臣待罪該署時所謂餘剩條旣已經紀儲置故敢此仰達以此意分付時提調處使之依此擧行日後亦不無或行或否之慮出擧條定式施行何如上曰依爲之出擧條好仁曰晝停所作門近年以來連以先廂步軍中一哨除出擧行矣今亦依此磨鍊乎上曰依爲之出擧條好仁曰庚戌年元陵幸行時侍衛兵曹都摠府堂上郞廳各一員五衛將二員武兼六員隨駕矣今番則何以爲之乎上曰依此例爲之可也出擧條好仁曰幸行回鑾後隨駕軍兵犒饋近年連以乾物分給矣今番則何以爲之乎上曰依近例爲之可也出擧條秉鼎曰臣於外邑封箋一事竊有尋常慨然者敢此仰達矣箋文封進事體至重故大典通編封箋條曰諸道觀察使節度使二品以上守令及大都護府牧拜箋陳賀凡二品以上云者無論蔭武曾經摠管之謂也以此雖曾經吏議副學之文通政如非牧使及大都護府使則不敢封進例也而獨於雜岐嘉善如蔚珍李宗憲長鬐張益福之類混稱二品猥參封箋之列雖曰流來謬例大關體貌極爲屑越繼自今如非曾經摠管則牧使及大都護府使外不許封箋事下詢大臣及掌禮之臣卽爲變通以尊國體何如上曰大臣之意何如憙曰重臣所奏誠然蓋雜岐嘉善之混稱二品猥參封箋果有屑越之弊矣但以未經摠管不許封箋則有履歷二品中未及曾經摠管者間或有之此不可以一例論只以雜岐嘉善以上守令不得封箋之意定式似好矣上曰依爲之出擧條秉鼎曰臣待罪泮堂已多日月每伏承規正士習之聖敎故臣與僚堂及泮長連加申飭近於赴場應試之際不無比前稍勝之效而此不過外貌末節耳若其端士趨尊賢關之道全係於掌議之得人而近年以來齋薦之多至於百八十餘人大有違於初元定制以此昨所落薦今忽復薦以致爭端之紛紜士習之汚下臣意則掌議薦釐正恐不可已故敢此仰達矣上曰毋論爲弊之如此如彼其所救弊無出於先定額數以復古制爲可雖以近例言之故相金熤於御極初承命釐正矣定額之十人二十人中卿等指一各陳所見可也民始曰齋薦之復舊定額實是美規而十人似少以二十爲限似好矣有防曰臣於閤外僚堂及泮長以此有所講確而臣亦以爲恰好今於下詢之下別無他見而齋薦旣復舊制則額數宜有定限十人似太少以二十人爲準而今當另擇之時當薦者如不滿卄人則亦不必强覓以充矣煥之曰太學掌議事同成均之所奏誠然矣齋薦復舊制有不可已而齋薦旣復則定其額數亦不可已也憙曰同成均所奏誠有意見定額數復古制則其選重而其弊祛矣諸臣旣以二十人爲好則依此爲之恐合事宜矣上曰以二十人爲定可也煥之曰齋薦之額數旣定則議薦時必以有地處文行之士極擇參薦而凡士論出於識明氣剛之類矣至於年衰氣頹者又不宜混參是選年五十以上人勿許入薦似好矣民始曰此與官職有異定其年限似涉如何且年至五六十人雖爲此似必不願恐不必以年歲爲限矣有防曰泮長限年之論亦有所據而第齋薦與官爵有異恐不必硬定矣秉鼎曰泮長所奏雖有意見而但有地處士望者或有四十後始爲小成者臣意則硬定年限恐似如何矣上曰泮長之言亦有意見見此擧條則年至服官政者自當辭避年限不必硬定矣秉鼎曰掌議薦旣伏承批旨以二十人定額之後則其選甚竣其數不多若或規免數遞則難責成效臣意則一差掌議之後如非衆所共知事故而或有稱托圖遞者則大司成施以重罰仍爲停擧之意出擧條申飭何如上曰依爲之出擧條秉鼎曰我聖上東顧一念夙宵憧憧凡係生民之疾苦無論巨細盡爲矯革臣於待罪蔚珍時十行恩綸特軫海弊至今道臣刊揭節目其時沿海諸邑擧皆恪遵奉行節目外春秋官貿亦爲釐正矣近聞諸邑中或有創出日饌之例每日朝夕饌需勒捧於津主人情債磨鍊時同爲分徵一朔所徵價甚不些以此浦民難支之狀比前尤甚多有流散之弊云凡日饌勒捧卽均役前謬例而一自均役設置之後雖貪官汚吏未嘗有此習今忽創徵聞極驚駭臣意則自廟堂發關關東道臣卽爲嚴査啓聞犯科該倅隨現重繩俾沿海浦戶得蒙終始之惠澤似好故敢此仰達矣上曰依爲之聞甚可駭嚴飭道臣査出狀聞以爲嚴處之地可也出擧條得臣曰本曹決等公事卽公私賤許贖後補充隊也自本曹入啓啓下兵曹後成給立案而年前因決等之一時數多自上或慮荒年勒贖之爲弊有所下敎故其後本曹斜出殆無月無之而只以無乎二字月三修啓者事涉不誠極爲惶悚且當此軍伍難充之時閑丁之公然見漏亦甚可惜固當修明舊例從實入啓而雖曰襲謬旣係年久事當一經筵稟後擧行故敢此仰達矣上曰卿言是矣依爲之出擧條敬懋曰延安白川如有禁御兩營上番軍則限年豐退番事纔有特敎矣御營上番軍中延安軍八十名白川軍十三名合九十三名以同道附近他邑軍換番徵召何如上曰依爲之出擧條心泰曰陞戶乃是親兵關係甚重而近來外邑不知法意或以貧殘無依之類苟然抄上充伍未幾旋卽逃躱言念所重萬萬寒心昨年停退慶尙道陞戶三十名今秋當爲抄上必以有根着好身手富實良丁各別抄擇上送而又復有如前不勤之弊則道臣守令依事目草記論勘之意出擧條申飭何如上曰依爲之出擧條恒鎭曰國家不虞之備救荒之資專靠各道各邑之倉儲而近聞各邑倉儲多至蕩然我聖上耿耿一念每軫元元前後飭敎不啻丁寧懇惻而按藩之臣臨民之官莫體如傷之德音反忽矯救之道許多負逋惟事漫漶爲守宰者或爲交承之顔面而掩翳之爲道臣者不以該倅之玩揭而警責之言念國計民事誠爲寒心臣謂嚴飭備局行關諸道諸道倉儲蕩然之邑卽爲査拔無論前倅時任掩置而不發者隨現重勘俾杜如前之弊宜矣上曰依爲之出擧條上曰臺臣旣登筵時政得失官師相規如有可言者必爲陳奏可也恒鎭曰太學賢士之所關也元氣之所萃也國家培養扶植之道何等勤摯而挽近以來作一鬪鬨之場戈㦸相尋薤鹽徒費尙氣尙廉之地誠極駭歎且聞食堂儒生雖有定數而入齋之數則元無定式每有雜遝紛挐之患臣謂從今以後無論京外儒生入齋之前使館堂泮長試其各體之文入格者許其入齋不入格者勿許入齋宜矣上曰濟濟多士之所關試取後居齋非但於法無之揆以國體與待士之道爾言不思甚矣命書傳敎曰當該臺臣從重推考憙曰所懷之際攙引他人大損臺體有關後弊持平趙恒鎭罷職何如上曰生疎所致推考可也出擧條恒鎭曰臣姿性愚迷言議巽軟本不合於淸朝耳目之任而賓對有命召牌儼臨義重趨承冒沒登筵略陳一二所懷而奏達之際全昧格式至於結辭大違體例瘡疣百出壞損臺體至有大僚請罷之擧以此情踪其何敢一刻晏然於臺次乎請命遞斥臣職上曰勿辭翼晉曰持平趙恒鎭一日再啓煩瀆退待物論矣上曰知道出擧條上曰下直守令入侍弘達承命出與安岳郡守李文會殷栗縣監張至冕偕入進伏上曰守令進前奏職姓名可也文會等奏職姓名訖上敎文會曰在承宣時已知其了了而本邑量田尙未了當云故縣令擇送而亦出於知舊之意須體此意盡心做治可也宣諭近於文具置之好矣上敎至冕曰本縣曠官已久爾須極力做治可也命退文會等以次先退上曰王大妃殿進御加味正氣散依前方一貼煎入出榻敎命書傳敎曰今聞亞銓之病勢難供職與在外參議許遞前望單子入之上曰新除授吏曹堂上中罷削人敍用出榻敎命退諸臣以次退出